MĂNĂSTIREA CHRISTIANA

MĂNĂSTIREA CHRISTIANA

În zona de nord a Capitalei, în apropierea Cartierului Aviaţiei, se află ascunsă de ochii trecătorilor Sfânta Mănăstire Christiana. Este o zonă străbătută de importante axe de circulaţie, cu blocuri şi o zonă de birouri şi magazine.

Forfota de pe străzi, zgomotul maşinilor, tramvaiului, toate se estompează pe măsură ce ne apropiem de mănăstire. Aici ne calmează bătăile inimii toaca şi clopotele care ne invită la slujbele zilnice, la orele de rugăciune, la dialogul cu Dumnezeu… Totul este îngrijit în jur, copacii, florile potrivite fiecărui anotimp ne înviorează şi ne dau sentimentul de Acasă. Măicuţele îşi fac „ascultarea”, treburile zilnice cu zâmbetul pe buze şi rugăciunea în minte.

Aici, în incinta mănăstirii, se află Aşezământul social pentru bătrâne.

Mănăstirea Christiana face parte dintr-un proiect medico-ecleziastic, iniţiativa aparţinându-i medicului Pavel Chirilă şi unui grup de preoţi şi medici din Bucureşti susţinuţi de Patriarhul Teoctist, de Episcopul Sebastian Ilfoveanul şi de Maica Stareţă Benedicta Chirobocea.

Aici vieţuiesc 17 măicuţe şi 24 de bătrâne.

Dintre cele 17 maici, o parte au studii medicale, sunt absolvente ale Facultăţii de Medicină, Facultăţii de Asistenţă Socială, Institutului de asistente medicale etc.

Pregătirea este corespunzătoare cu cerinţele locului.

Bătrânele beneficiază, pe lângă asistenţă medicală, şi de asistenţă religioasă. Căminul funcţionează la capacitate maximă, dispunând de 8 saloane, cabinet medical, sală de tratamente dotată cu aparatură modernă, cabinet stomatologic.

Pe lângă asistenţa asigurată în cadrul mănăstirii de personalul monahal, bătrânele beneficiază şi de ajutorul unor medici, psihologi voluntari.

Având grijă zi şi noapte de bătrânele din Aşezământ, întreaga comunitate e asemeni unei familii. Coordonatoarea Aşezământului, maica Dositeea, le alintă pe bătrâne numindu-le „copiii mei”. Ea le ştie tot istoricul, toate durerile şi dorinţele… Împreună cu celelalte maici aleargă toată ziua să împlinească tot ce trebuie pentru buna îngrijire a bătrânelor, a „aproapelui”.

Facem totul din iubire pentru Dumnezeu!

CRISTINA SAVA (DIŢOIU)

– Psiholog –

Contents